Henning-moordenaar kry nóg tronkstraf vir korrupsieGerhardus du Plessis verskyn in die hof weens die moord op Chanelle Henning. Die foto is deur @ewnreporter op Twitter gelaai. Landdros Dawie Jacobs het gelas dat Du Plessis dié vonnis samelopend met die 18 jaar tronkstraf weens Henning se moord uitdien. Du Plessis en Willem Pieterse is in Desember gevonnis nadat hulle ŉ pleitooreenkoms met die staat aangegaan het. Du Plessis, ŉ konstabel van die Hercules-polisiestasie, is in Mei verlede jaar op siekverlof geplaas weens post-traumatiese stresversteuring nadat hy op ŉ misdaadtoneel was waar ŉ kind vermoor is. In Augustus verlede jaar is hy deur ŉ ene Frederick Olivier genader wat hom R10 000 aangebied het om ŉ moorddossier vir hom te steel. Olivier is glo vroeër in hegtenis geneem weens die moord op Trymore Ziriri in September 2010. Du Plessis het die moorddossier gesteel en aan Olivier oorhandig. Die staat het gevra vir 15 jaar tronkstraf weens versagtende omstandighede, insluitend die feit dat Du Plessis drie jong kinders het en sy vrou werkloos is. Du Plessis is reeds voor hy betrek is by die moord op Henning, in hegtenis geneem op ŉ aanklag van korrupsie. Hy was uit op borgtog van R2 000 toe hy Henning op Dinsdag 8 November doodgeskiet het nadat sy haar seuntjie by ‘n kleuterskool in Faerie Glen afgelaai het.